Rijeka, 5. listopada 2020.g.

**OBJAVA ZA MEDIJE**

**DESETOGODIŠNJA ALISA CIGLAR TIŠLJAR POBJEDNICA NATJEČAJA FEKP19,**

**ZA NAJBOLJU KRATKU PRIČU ZA AUTORE DO 19 GODINA**

**U sklopu još jedne večeri Festivala europske kratke priče, koji se održava u Exportu na riječkoj Delti, u ponedjeljak, 5. listopada proglašeni su najuspješniji sudionici** **nagradnog natječaja za kratku priču – FEKP19, koji je bio namijenjen mladim piscima do 19 godina, a koji s Festivalom europske kratke priče provodi Rijeka 2020 – Europska prijestolnica kulture.**

Na natječaj koji je bio objavljen sredinom srpnja i čija je tema bila “**Vizije budućnosti**”, prijavljene su **ukupno 53 priče učenika osnovnih i srednjih škola iz Hrvatske, ali i iz susjednih država.**  
**Pobjednica natječaja FEKP19 ove je godine desetogodišnja Zagrepčanka Alisa Ciglar Tišljar.** Drugo mjesto pripalo je zagrebačkoj gimnazijalki, učenici trećeg razreda **Brigiti Stajić**, dok je treće mjesto u velikoj konkurenciji osvojila sedamnaestogodišnja **Lorena Ivanković** iz Zagreba.  
Usto, žiri koji je odlučivao o najboljima, odlučio je posebno priznanje iznimno dodijeliti još jednoj kratkoj priči, koja je nastala iz pera trinaestogodišnje Zagrepčanke **Rine Punda**.

Osim **na web stranici Rijeke 2020 – Europske prijestolnice kulture**, tri prvonagrađene priče objavit će se i **na webu Festivala europske kratke priče** te **na portalu Gradske knjižnice Rijeka**.  
**Prvonagrađena autorica došla je u Rijeku, na svečano proglašenje najboljih priča, a svi nagrađeni dobili su i bogate poklon pakete Rijeke 2020 - Europske prijestolnice kulture**.

**A što je žiri rekao o nagrađenim pričama?**

Žiri u sastavu pisac i novinar **Davor Mandić**, spisateljica **Dunja Matić**, profesorica **Helena de Karina** i pjesnikinja **Monika Herceg**, pročitao je sve pristigle radove, a na temelju ocjena dobivene su kao najbolje, priče četiriju mladih spisateljica iz Zagreba.

Pobjednička priča [**„Duga na početku kraju puta, budućnost čini se ljuta“**](https://rijeka2020.eu/alisa-ciglar-tisljar-duga-na-pocetku-kraju-puta-buducnost-se-cini-ljuta) **Alise Ciglar Tišljar** jednoglasno je oduševila žiri. Ova poezija u prozi istaknula se kako zaigranim i zvučnim ritmom tako i pažljivim povezivanjem aktualnih društvenih tema; sve – od pandemije, preko potresa koji je pogodio Zagreb, do ekologije i zabrinutosti za okoliš – predstavljeno je iz perspektive djeteta. Zaigranosti i dječjoj perspektivi unatoč, riječ je o tekstu koji pokazuje zavidnu vještinu i zrelost izričaja, na kakvima bi pozavidjeli i odrasli autori, ocijenio je žiri.

[**„Neizvjesno i neodređeno“**](https://rijeka2020.eu/brigita-stojic-neizvjesno-i-neodredeno) **Brigite Stajić** priča je složene narativne konstrukcije u koju su čitatelji suptilno uronjeni u skicu budućnosti koja se promišljeno oslanja na postojeće kulturološke temelje. Jednako elegantno iznesena je i društvena kritika, koja obrađuje kolektivno stanje otuđenosti kroz zapažanja protagonista. „Neizvjesno i neodređeno“ , složio se žiri, kompozicijski je vješt, kritički odmjeren i stilski skladan tekst koji izvjesno određuje obećavajuću spisateljsku budućnost mlade autorice.

Trećenagrađena [**„Vertikalna stvarnost“**](https://rijeka2020.eu/lorena-ivankovic-vertikalna-stvarnost) **Lorene Ivanković** daleko je od tehno-pesimizma. U ovom veselom i detaljnom prikazu budućnosti čitatelji mogu uživati u „skladnom neskladu iskonske prirode i čiste tehnologije“. Lorenina priča specifična je po zaraznom optimizmu koji nije skliznuo u slatkorječivu patetiku, u kojoj pratimo djevojčicu koja odlazi na svečano preuzimanje vremenske kapsule zakopane prije 100 godina i tom prigodom će po prvi put u životu hodati po Zemlji!

Posebno pohvaljena priča [**„Dioklecijanovi mušketiri“**](https://rijeka2020.eu/rina-punda-dioklecijanovi-musketiri) **Rine Punda**, priča je o prijateljstvu, smještena u prostore potopljene Dioklecijanove palače. Tekst, ističe žiri, osvaja pouzdanim pripovjednim glasom koji vodi kroz urednu narativnu kompoziciju i uvjerljivo izvedene dijaloge, obrađujući ozbiljnu temu vršnjačkog nasilja, usamljenosti i nesigurnosti sa završnom optimističnom notom i daškom humora.

**Festival europske kratke priče jedno je od središnjih književnih događanja u Hrvatskoj, koje se u Rijeci i Zagrebu održava do petka, 9. listopada.**

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42